RO Jurnalul Oficial al Uniunii Europene C 252/17

Recurs introdus la 27 mai 2013 de Cindu Chemicals BV, Deza, a.s., Koppers Denmark A/S și Koppers UK Ltd împotriva Hotărârii Tribunalului (Camera a șaptea extinsă) din 7 martie 2013 în cauza T-95/10, CINDU Chemicals BV și alții/Agenția Europeană pentru Produse Chimice (ECHA)

(Cauza C-289/13 P)

2013/C 252/25

Limba de procedură: engleza

Părțile

Recurente: Cindu Chemicals BV, Deza, a.s., Koppers Denmark A/S și Koppers UK Ltd (reprezentant: K. Van Maldegem, avocat)

Celelalte părți din procedură: Agenția Europeană pentru Produse Chimice (ECHA), Comisia Europeană

Concluziile recurentelor

Recurentele solicită Tribunalului:

— Anularea hotărârii pronunțate de Tribunal în cauza T-95/10 și

— anularea Deciziei ED/68/2009 a Agenției Europene pentru Produse Chimice (ECHA) (denumită în continuare „decizia atacată”) prin care se identifică uleiul de antracen (cu conținut scăzut) drept o substanță care urmează să fie inclusă în lista substanțelor candidate conform articolului 59 din Regulamentul (CE) nr. 1907/2006 (denumit în continuare „Regulamentul REACH”) (1) sau

— în subsidiar, trimiterea cauzei spre rejudecare la Tribunal pentru ca acesta să se pronunțe asupra acțiunii în anulare a recurentelor și

— obligarea pârâtei la plata tuturor cheltuielilor de judecată (inclusiv a cheltuielilor de judecată efectuate la Tribunal)

Motivele și principalele argumente

Recurentele arată că, prin respingerea cererii lor având ca obiect anularea în parte a deciziei atacate, Tribunalul a încălcat dreptul comunitar. În special, recurentele susțin că Tribunalul a săvârșit mai multe erori în interpretarea cadrului juridic astfel cum este aplicabil situației recurentelor. Acest fapt a condus la săvârșirea de către Tribunal a mai multor erori de drept, îndeosebi:

— constatarea faptului că în cauză existau elemente de fapt științifice și tehnice complexe și că identificarea uleiului de antracen (cu conținut scăzut) ca substanță care posedă proprietăți PBT și vPvB pe baza constituenților săi prezenți în concentrație de cel puțin 0,1 % nu era viciată de o eroare vădită;

— faptul că constituenții nu trebuie să fie identificați individual ca având proprietăți PBT sau vPvB printr-o decizie separată a ECHA adoptată pe baza unei evaluări aprofundate în acest scop;

— faptul că nu au fost încălcate articolul 59 alineatul (3) și anexa XV la Regulamentul REACH deoarece dosarul conform cu anexa XV nu conținea informații cu privire la substanțele de înlocuire și

— faptul că nu s-a încălcat principiul egalității de tratament.

Pentru aceste motive, recurentele solicită anularea hotărârii Tribunalului pronunțate în cauza T-95/10 și anularea deciziei atacate.

(1) Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, p. 1, Ediție specială, 13/vol. 60, p. 3).